Turistička pristojba za vlasnike vikend kuća i stanova za 2023. godinu

Vlasnik kuće ili stana za odmor i sve osobe koje noće u istome, turističku pristojbu plaćaju kada u kući ili stanu za odmor u općini ili gradu izvan mjesta prebivališta borave u **razdoblju od 15. lipnja do 15. rujna.**

Vlasnik kuće ili stana za odmor može za sebe i članove svoje uže obitelji platiti turističku pristojbu po svakom ostvarenom noćenju (umanjenu za 70%) ili u godišnjem paušalnom iznosu.

Članovima uže obitelji u smislu Zakona o turističkoj pristojbi smatraju se: bračni i izvanbračni drug, životni partner sukladno posebnom propisu kojim se regulira životno partnerstvo osoba istog spola, srodnici u ravnoj lozi i njihovi bračni drugovi, braća i sestre i njihovi bračni drugovi, posvojitelj i posvojenik i njihova djeca i bračni drugovi, pastorčad te maćeha i očuh.

Odredba o plaćanju turističke pristojbu umanjene za 70% i godišnji paušalni iznos osim na hrvatske državljane, primjenjuju se i na državljane druge države ugovornice Ugovora o Europskom gospodarskom prostoru i Švicarske Konfederacije.

Vlasnik kuće, ili stana za odmor koji plaća turističku pristojbu po svakom ostvarenom noćenju obvezan je uplatiti turističku pristojbu za sebe i osobe koje borave u kući ili stanu za odmor **zadnjeg dana boravka.**

Vlasnik kuće, apartmana ili stana za odmor koji plaća paušalni iznos turističke pristojbe obvezan je paušalni iznos turističke pristojbe uplatiti najkasnije **do 14. srpnja tekuće godine.** (do 15.07. uplata mora biti vidljiva na žiro računu).

Izvan razdoblja od 15. 06. do 15. 09. vlasnici vikend kuća i stanova za odmor nisu obvezni plaćati turističku pristojbu, ali su se dužni sukladno zakonskim propisima prijaviti.

 Registracija vikendaša sa područja Općine Vrbnik, vlasnika kuće ili stana za odmor obavlja se u uredu **Turističke zajednice Općine Vrbnik, na adresi Placa Vrbničkog statuta 4.**

Nakon registracije objekta u sustavu **eVisitor**, vlasnicima se izdaju pristupni podaci da samostalno prijavljuju sebe i svoju užu obitelj te sve ostale osobe koje tokom godine borave u kući ili stanu za odmor na području Općine Vrbnik.